ཁ་སང་གི་ཉིན་མོ་ནི་གཟའ་ཟླ་བའི་འཆར་ཅན་གྱི་བདེ་ཆེན་ཞིང་སྒྲུབ་ཡིན་པས་དགོང་མོ་ཆུ་ཚོད་དྲུག་པའི་སྐབས་སུ་འཚོགས་ཁང་དུ་སོང་། དེ་རིང་ནི་དབྱིན་ཇི་རྣམས་ཀྱི་ཆེས་དགའ་མོས་བྱེད་སའི་རྫོགས་ཆེན་གྱི་ཆོས་ཁྲིད་འཆད་རྒྱུ་དེ་ཡིན། སྤྱིར་གཏང་ནམ་རྒྱུན་ངོས་ནས་ཆོས་ཁྲིད་བྱེད་པའི་སྐབས་སུ་བློ་ལྡོག་རྣམ་བཞི་དང་། བདེན་བཞི་སོགས་ཐེག་པ་ཐུན་མོང་བའི་ཆོས་བཤད་བྱེད་པ་ལས་ཐེག་པ་གོང་མའི་ཆོས་སྐད་ཕྱག་རྫོགས་སོགས་ནི་གདུལ་བྱའི་བློ་མོས་དང་མཐུན་མིན་ལྟ་བ་ལས་ཡོངས་གྲགས་བྱེད་ནས་བཤད་སྲོལ་ཆེར་མེད་ཀྱང་ལུང་པ་འདིའི་ནང་དུ་ཡུན་རིང་གཏན་བཞུགས་གནང་བའི་ངོས་ཀྱི་ངོ་ཤེས་བླ་མ་འགའ་ནས་ལུང་པ་འདི་ཡི་མི་རྣམས་ནི་ཁམས་དང་མོས་པ་ཐ་ན་རིག་པའི་དཔྱད་སྟོབས་སོགས་ཀྱང་བོད་པ་དང་ཆེས་མི་འདྲ་བས་ཕྱག་རྫོགས་སོགས་བཤད་ན་སྐབས་དེ་དུས་སྟོང་ཉིད་མ་རྟོགས་ཀྱང་འགོག་བདེན་དང་སྟོང་ཉིད་ལ་མོས་པ་དང་ནང་ཆོས་ལ་དད་པ་སོགས་སྐྱེ་བའི་དགོས་པ་ཡོད་ལུགས་སོགས་མང་པོ་ཞིག་གསུངས་མྱོང་ཡོད་པས་ད་ལོར་རང་ལ་ཉམས་ལེན་ཆེར་མེད་ཀྱང་ཕྱག་ཆེན་དང་རྫོགས་ཆེན་སོགས་འཆད་ཁུལ་བྱས་པ་ཡིན། དེ་རིང་ཡང་སྔ་ནས་གྲ་སྒྲིག་བྱས་པའི་རྫོགས་ཆེན་གྱི་ཆོས་བཤད་རྒྱུ་དེ་ཡིན་པས་སྐད་བསྒྱུར་བྱམས་པ་བརྒྱུད་ནས་གང་ཤེས་བཤད་ཁུལ་བྱས་པས་མི་མང་འགའ་བོ་བྱུང་སོང་། ལར་ནི་ངོས་ཀྱི་ཆོས་ཚོགས་ཀྱི་སློབ་མ་འདི་རྣམས་ནི་ངོས་ཀྱི་ཆོས་བཤད་ལ་ཧ་ཅང་དགའ་བོ་བྱེད་པ་མ་ཟད་ང་ལ་ཅི་གསུངས་ཚད་མར་འཛིན། ཅི་མཛད་ལེགས་པར་མཐོང་ནས་ར་གན་གསེར་རློམ་གྱི་འདུ་ཤེས་ཅན་ཤ་སྟག་ཡིན། དེ་རིང་ནི་ང་གནས་སྐབས་ཨེ་ཤ་ཡའི་ཕྱོགས་ལ་འགྲོ་བའི་རིང་ས་གནས་འདིར་ཆོས་ཐུན་དང་གནས་སྐབས་བདེ་ཆེན་ཞིང་སྒྲུབ་ཀྱང་ཐ་མ་དེ་ཡིན། ཆོས་ཐུན་ཚར་བ་དང་ལྷན་སློབ་མ་རྣམས་ཀྱི་འདོད་པ་ལྟར་དུ་སྔ་ལོར་བླ་མ་མཐར་ཕྱིན་རིན་པོ་ཆེ་ནས་བྲིས་པའི་ངོས་ཀྱི་ཞབས་བརྟན་དེ་དབྱིན་ཇི་ཐོག་ཏུ་བཏོན་ནས་མཇུག་ཏུ་མི་མང་ལ་བཀའ་བསྒོ་དང་སྨོན་ལམ་སོགས་གང་དྲག་བྱས་ནས་དེ་རིང་གི་ཆོས་ཀྱི་བྱེད་སྒོ་ཁག་ལེགས་པར་གྲུབ་སོང་། དེ་རིང་གི་ཆོས་བཤད་དང་འདོན་པ་སོགས་ཀྱིས་ནང་དུ་ཆུ་ཚོད་བཅུ་པ་ལས་མ་འབྱོར་བས་ཉིན་ཐོ་གཏངས་མ་ཐུབ་པས་ཁ་སང་གི་ཉིན་ཐོ་དེ་རིང་གཏངས་བ་ཡིན།